Folketing
1998-01-23

Jeg ved næsten ikke, hvad jeg skal sige, for jeg kunne stille mig selv det spørgsmål, om jeg drømmer, eller jeg er vågen, eller hvad jeg er, for da jeg læste de to forslag her, var de jo ret identiske på ét punkt, og det er at afskaffe G-dagene, mens SF straks farer ud i at ville tage de 500 mio. kr. hjem fra erhvervslivet, som man faktisk har taget fra dem i sin tid, da man pålagde dem afgiften. Det er så en ærlig sag at fremføre det i forslaget. Enhedslistens forslag er mere rent i det, hvis jeg må bruge det udtryk. Der er jo ikke nogen tale om andet, end at man afskaffer disse G-dage, fordi det er et meget lettere og enklere system, og der er ingen, der bliver snydt. Tilsyneladende kommer Enhedslisten mest med deres forslag, fordi der er nogle, der ikke altid får udbetalt de penge, de skal have efter G-dage-systemet. Det er selvfølgelig kedeligt, hvis det er tilfældet.